钦定古今图书集成/方舆汇编/职方典/第1540卷 > 《蔡公祠碑记》田秋
## 钦定古今图书集成/方舆汇编/职方典/第1540卷 > 《蔡公祠碑记》田秋

生祠，非古也。《记》云：“以死勤事，以劳定国，能御大灾，能
捍大患，则祀之。”故岘山表叔子之灵，宣城著谢公之
姓是也。《清平蔡公生祠》之作，其亦此与？正德十三年，
清平县苗彝作乱，据香炉山以为巢穴，凭陵远近动
摇，籓省清平其切近，盖门庭之寇也。贼拥数千之众
攻城，公适以少参分守其地，内无劲卒，外鲜强援，止
以数百守城之兵，画地分障，运奇设谋，擒其桀黠，散
其党羽，不数日，贼俱引去，阖城老幼得再造，皆公之
恩也。未几，公迁去，民不能忘，迺为生祠二楹，肖公像
于中，饮食必祭，且私之曰：“此吾清平之罗池柳侯、潮
阳韩公也。”祠成三十年，馀为嘉靖庚戌，麻城喻九山，
以公高弟佥宪贵阳，道经清平，谒祠下，见《砻碑》尚未
有祠，征记于秋。秋惟公在贵凡八九年，不鄙彝其地，
所在多品题建置。公之去贵三十年矣，而贵人思公
德泽者如昔。公以贵参议陞福建参政，转河南右方
伯。人方仰其柄用，乃抗疏乞休，时论高之。左布政使
思南田秋谨记。